作者:洪适
標題:調笑・調笑令
內容:漁父飲時花作蔭。羹魚煮蟹無它品。世代太平除酒禁。漁父飲。綠蓑藉地勝如錦。漁父醉時收釣餌。魚梁曬翅閒烏鬼。白浪撼船眠不起。漁父醉。灘聲無盡清雙耳。漁父醒時清夜永。澄瀾過盡徵鴻影。略略風來敧舴艋。漁父醒。月高露下衣裳冷。漁父笑時鶯未老。提魚入市歸來早。一葉浮家生計了。漁父笑。笑中起舞《漁家傲》。